Zephany: 'Ma het my goed grootgemaak, maar . . .' | Netwerk24
Deur Charné Kemp 15 Augustus 2019 20:14
'n Skermgreep van die onderhoud met Miché Solomon, ook bekend as Zephany Nurse, Donderdagaand op eNCA in 'n eksklusiewe onderhoud met Annika Larson. Foto: eNCA
Miché Solomon, ook bekend as Zephany Nurse wat 22 jaar gelede as 'n baba uit die Groote Schuur-hospitaal in Kaapstad gesteel is, sê sy is steeds lief vir die vrou wat haar gevat het.
Sy het pas haar boek Zephany – Twee ma's. Een dogter. 'n Ongelooflike ware verhaal, oor haar lewe uitgereik.
Solomon het Donderdagaand in 'n eksklusiewe onderhoud met Annika Larson op eNCA gesê sy keur dit nie goed dat Lavona Solomon haar as baba gevat "en 'n deel van my lewe, en my biologiese ouers, Celeste en Morné Nurse, se lewe gesteel het nie".
"Lavona, Mommy, het alles op die spel gesit om my te vat en groot te maak – dit is 'n teken van onvoorwaardelike liefde. Maar wanneer sy uit die gevangenis vrygelaat word en tuiskom, gaan sy weet ek en Daddy (Michael Solomon) is bewus van wat gebeur het. Die wete sal haar die res van haar lewe teister."
Lavona, wat in 2016 tot tien jaar tronkstraf gevonnis is, word in die Worcester-gevangenis aangehou.
"Sy en Daddy het my 'n baie goeie lewe gegee en my liefgehad. Ons was nie ryk nie, maar ek het altyd gekry wat ek begeer het.
"Die media het die verkeerde beeld oorgedra dat ek nie my biologiese ouers 'n kans wou gee om my te leer ken nie. Dit is moeilik om 'n verhouding te bou, maar ons probeer steeds.